HR Službeni list Europske unije L 213/1

UREDBA KOMISIJE (EU) 2015/1378

оd 11. kolovoza 2015.

o izmjeni Priloga II. Uredbi (EZ) br. 1333/2008 Europskog parlamenta i Vijeća u pogledu uporabe riboflavina (E 101) i karotena (E 160a) u granulama i pahuljicama od sušenog krumpira

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EZ) br. 1333/2008 Europskog parlamenta i Vijeća od 16. prosinca 2008. o prehrambenim aditivima (1), a posebno njezin članak 10. stavak 3.,

budući da:

(1) U Prilogu II. Uredbi (EZ) br. 1333/2008 utvrđen je popis prehrambenih aditiva Unije odobrenih za uporabu u hrani te uvjeti njihove uporabe.

(2) Popis prehrambenih aditiva Unije može se na inicijativu Komisije ili na temelju zahtjeva ažurirati u skladu sa zajedničkim postupkom iz članka 3. stavka 1. Uredbe (EZ) br. 1331/2008 Europskog parlamenta i Vijeća (2).

(3) Zahtjev za odobrenje uporabe određenih bojila u granulama i pahuljicama od sušenog krumpira podnesen je 23. lipnja 2014. i stavljen je na raspolaganje državama članicama.

(4) Na boju sušenog krumpira u prahu posebice utječu niz različitih nijansi boje sirovog krumpira te oksidacijske reakcije do kojih dolazi tijekom prerade. Trenutačno je samo Curcumin (E 100) dopušten za uporabu u granulama i pahuljicama od sušenog krumpira za vraćanje prihvatljivog izgleda konačnog proizvoda namijenjenog prehrani. Riboflavini (E 101) i karoteni (E 160a) prikladne su alternative za Curcumin kojima se može postići isti tehnološki učinak.

(5) Europska agencija za sigurnost hrane („Agencija”) izdala je 12. rujna 2013. mišljenje (3) kojim se ponovno ocjenjuje sigurnost riboflavina kao prehrambenih aditiva. Agencija je zaključila da riboflavin (E 101(i)) i natrijev riboflavin-5′-fosfat (E 101(ii)) kao prehrambeni aditivi ne bi trebali predstavljati sigurnosni rizik u trenutačno odobrenoj uporabi i uporabnim razinama. U mišljenju je kategorija 04.2 „Prerađeno voće i povrće” koja obuhvaća kategoriju 04.2.6 „Prerađeni proizvodi od krumpira” uključena u procjenu izloženosti. Stoga proširenje uporabe riboflavina (E 101) na granule i pahuljice od sušenog krumpira ne bi trebalo utjecati na procijenjenu izloženost i na zaključke ponovne ocjene sigurnosti.

(6) Agencija je 16. veljače 2012. izdala mišljenje (4) kojim se ponovno ocjenjuje sigurnost karotena kao prehrambenih aditiva i zaključila da uporaba (sintetičkog) beta-karotena i miješanih beta-karotena dobivenih od ulja palminog ploda, mrkvi i algi kao prehrambenog bojila ne predstavlja sigurnosni rizik, pod uvjetom da je količina unesena takvom uporabom kao prehrambeni aditiv i kao dodatak prehrani nije veći od količine za koju je vjerojatno da će se unijeti redovitim konzumiranjem hrane u kojoj su oni prirodno prisutni (5–10 mg/dan). Prema mišljenju, oprezne procjene izloženosti u pogledu uporabe kao prehrambeni aditivi iznosile su manje od 5–10 mg/dan i u obzir su uzeti prerađeni proizvodi od krumpira. Stoga proširenje uporabe karotena (E 160a) u granulama i pahuljicama od sušenog krumpira ne bi trebalo utjecati na procijenjenu izloženost i na zaključke ponovne ocjene sigurnosti.

(7) U skladu s člankom 3. stavkom 2. Uredbe (EZ) br. 1331/2008 Komisija je dužna zatražiti mišljenje Agencije kako bi ažurirala popis prehrambenih aditiva Unije iz Priloga II. Uredbi (EZ) br. 1333/2008 ako postoji mogućnost da se takvim ažuriranjem utječe na zdravlje ljudi. Budući da se odobrenje uporabe riboflavina i karotena u granulama i pahuljicama od sušenog krumpira smatra ažuriranjem navedenog popisa koje ne utječe na zdravlje ljudi, nije potrebno tražiti mišljenje Agencije.

(8) Prilog II. Uredbi (EZ) br. 1333/2008 stoga treba na odgovarajući način izmijeniti.

(9) Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1.

Prilog II. Uredbi (EZ) br. 1333/2008 izmjenjuje se u skladu s Prilogom ovoj Uredbi.

Članak 2.

Ova Uredba stupa na snagu dvadesetog dana od dana objave u Službenom listu Europske unije.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 11. kolovoza 2015. Za Komisiju Predsjednik Jean-Claude JUNCKER

(1) SL L 354, 31.12.2008., str. 16.

(2) Uredba (EZ) br. 1331/2008 Europskog parlamenta i Vijeća od 16. prosinca 2008. o uspostavi zajedničkog postupka odobravanja prehrambenih aditiva, prehrambenih enzima i prehrambenih aroma (SL L 354, 31.12.2008., str. 1.).

(3) Znanstveni odbor EFSA-e za prehrambene aditive i hranjive tvari dodane hrani, 2013. Znanstveno mišljenje o ponovnoj ocjeni riboflavina (E 101(i)) i natrijevog riboflavin-5′-fosfata (E 101(ii)) kao prehrambenih aditiva (Scientific opinion on the re-evaluation of riboflavin (E 101(i)) and riboflavin-5 -phosphate sodium (E 101(ii)) as food additives) (EFSA Journal 2013.;11(10):3357).

(4) Znanstveni odbor EFSA-e za prehrambene aditive i hranjive tvari dodane hrani, 2012. Znanstveno mišljenje o ponovnoj ocjeni miješanih karotena (E 160a (i)) i beta-karotena (E 160a (ii)) kao prehrambenih aditiva (Scientific Opinion on the re-evaluation of Mixed Carotenes (E 160a(i)) and beta-Carotene (E 160a(ii)) as a food additive) (EFSA Journal 2012.;10(3):2593).